# Nyhedsbrev fra Alternativet Samsø, april 2017

## Kære Medlem af Alternativet Samsø

Den nye bestyrelse, som blev valgt på Årsmødet den 18. marts, har nu afholdt 2 møder for at afklare, hvordan vi ser lokalforeningen for os fremover. På det første møde deltog Henrik Narud fra Hovedbestyrelsen som inspirator. Vi vil meget gerne have jeres kommentarer/forslag til det, vi er kommet frem til. Send gerne en email til samsoe@alternativet.dk, hvis du har kommentarer.

***Vi er kommet frem til:***

* **Bestyrelsens funktion:**

Bestyrelsen ønsker en åben, inviterende og inddragende linje. At støtte alle de gode kræfter, der arbejder for Alternativets politik. Vi fortsætter med åbne bestyrelsesmøder, som indtil videre afholdes hos bestyrelsesmedlemmerne på skift. Vi vil i stedet for referater af bestyrelsesmøderne sende hyppige nyhedsbreve ud til medlemmerne.

Alternativet Samsø nedsætter ikke stående udvalg, men hjælper meget gerne initiativtagere til at etablere projektgrupper, når der opstår ønsker og behov.

* **Konstituering/funktioner**:

Konstituering udskydes til efter Alternativets Årsmøde den 27. og 28. maj 2017, hvor det forventes, at minimumsvedtægterne m.m. ændres bl.a. vedr. konstituering af lokalforeningerne.

***Indtil da fordeler vi opgaverne imellem os således:***

Nanna er **koordinator**, dvs. den, der samler trådene

Eva tager sig af **økonomifunktionen**

Peter tager sig af **hjemmesidefunktionen**

Alice tager sig af **referentfunktionen**

Torben er tovholder for **politikudvikling**

* **Vores første prioriteringer:**
1. Politikudvikling prioriteres højt:

Bestyrelsen laver foreløbigt udkast ud fra de ideer, som er blevet foreslået på de medlemsmøder og visionsspil, der hidtil har været afholdt. Derefter indkalder vi til et medlemsmøde, hvor dette udkast udvikles, suppleres og ændres.

På mødet søges nedsat en politikudviklingsgruppe.

1. Opstilling til KV 17:

Nanna, Torben og Eva meddelte, at de i første omgang er parate til at være aspiranter til opstilling til KV 17. Der skal indkaldes til opstillingsmøde i juni måned, hvor de opstillede vælges af medlemmerne. Der er plads til flere!

1. Valgforbund:

Vi har besluttet at indgå teknisk valgforbund med Socialdemokraterne, SF og ENH, idet dette ikke indebærer nogle politiske forpligtelser, men udelukkende er for at undgå stemmespild.

1. Vores Folkemøde.

Alternativet har taget initiativ til, at der i hele landet skal afholdes det, man kalder Vores Folkemøde. Det løber af stablen den 31. maj til 5. juni og håbet er, at så mange lokalforeninger som muligt vil deltage i forskellige aktiviteter, baseret på vores 5 værdier.

Vi vil gerne deltage i Folkemødet og går straks i tænkeboks for at finde ud af hvordan. Hvis du har ideer til, hvilke aktiviteter vi kan finde på, hører vi meget gerne fra dig!

## Det var alt i denne omgang! Vi er i gang! Vi er trukket i arbejdstøjet - og vil meget gerne have jer med!

## Kontakt os på samsoe@alternativet.dk eller ring til Nanna på 21546563.

## Mange glade hilsner fra Torben, Peter, Eva, Alice og Nanna